上巳領客
作者：魏了翁
朝代：宋

paragraphs: 流觴元巳奚所因，更指三日爲良辰。
山陰坐上皆豪逸，長安水邊多麗人。
臨流有許豪與麗，元無一個能知津。
韓嬰何憑指溱洧，束晳胡據誣周秦。
千年混混同一波，競言此日天氣新。
其間號曰該洽者，或言鳦降祠高辛。
春分以後弗無子，往往援引詩生民。
說雖有稽義猶鑿，况復除日經無文。
予嘗妄意巳爲火，季春火見疑乘寅。
寅居漢津火所畏，故以元巳祓水濱。
一年奇月必用重，三三欲解陽德屯。
較之前說已云近，終媿俚俗疵吾醇。
要須挈我沂泗上，回瓢點瑟看長春。